
Oppsummering av høringsrunde for ny innkjøpsstrategi
Forslag til strategidokument har vært ute på høring. Det matematisk-naturvitenskapelige fakultet, Det samfunnsvitenskapelige fakultet og Universitetsbiblioteket har kommet med tilbakemeldinger. Deres innspill ligger sak 200705065 dokumentene 3-5.

SV.fak. tar strategidokumentet til etterretning, og mener at dagens organisering ved fakultetet fungerer godt. De ser ikke behov for en ytterligere profesjonalisering, da deres innkjøps- virksomhet er av begrenset omfang, og i stor grad skjer som avrop på rammeavtaler. 

Universitetsbiblioteket foreslår følgende tilføyelser under pkt. 4 - Heving av kompetansenivået – profesjonalisering. 

· Samle innkjøpskompetanse på færre innkjøpere på den enkelte lokale enhet.
· UiTs sentrale kompetanse med hensyn til innkjøp bør styrkes og videreutvikles.

For øvrig stiller UB seg positiv til utarbeidelse av innkjøpsprofil ved budsjettenhetene. 

Mat.-nat.fak. er i all hovedsak enig i hovedmålet for innkjøpsvirksomheten. De har noen kommentarer knyttet til metode for måling av rekvisisjonsbruk, til bruk av forenklet kunngjøring og varigheten av rammeavtaler. De er enig at det er nødvendig med en mer profesjonell innkjøperrolle, særlig av den forretnings​messige siden av innkjøpsvirksomheten.

De savner bedre sentral kompetanse på kjøp fra utlandet. Dette gjelder både håndtering av bankgarantier, betalingsoppgjør, tollbehandling og merverdiavgift.

For å nå målene i innkjøpsstrategien mener fakultetet at det kreves organisatoriske endringer, som det kan ta tid å gjennomføre. De peker også på de administrative støttesystemenes betydning for å nå målene. De mener det er nødvendig med en gjennomgang av Agresso med tilhørende systemer, spesielt bilagsbehandlingssystemet som per i dag mangler funksjonalitet for effektiv innkjøpsoppfølging.

Personal- og økonomiavdelinga (PØA) oppfatter tilbakemeldingene som positive og konstruktive. Alle ser nødvendigheten av en effektiv organisering av innkjøpsvirksomheten, og fremhever nødvendigheten av lokale tilpasninger. En gjennomgang av den enkelte budsjettenhets anskaffelsesmønster og utarbeidelse av innkjøpsprofil, har nettopp til hensikt å ivareta lokal tilpasninger av innkjøpsarbeidet. Det krevers imidlertid en stek faglig medvirkning fra den sentrale innkjøpstjenesten, og et kontinuerlig fokus på kompetanseutvikling. 

Det anbefales at strategidokumentet vedtas, med endring av det fjerde resultatmålet (pkt. 4) iht. UBs forslag.

